Елисавета Багряна
50 години от смъртта на Ботев

chitanka.info

Изпълни се пророчеството твое — жив си ти

и ще живееш винаги в сърцата млади и горещи,

с безсмъртната лъча на подвига смъртта си осветил,

единствен лик, пред който всички ние палим свещи!

Безволие когато угаси надеждния светлик

и безвяра ни налегне като гробен камък,

пред нас възстава твоят образ — мощен и велик —

в очите с повелителен и гордо-гневен пламък.

И леко дишаме, и гледаме Балкана тъмносин,

и чуваме жътварките в безкрайните долини,

и любим страстно, както някога си любил ти един,

и твърдо вярваме, и знаме: няма да загине

народът, който е родил такъв поет и син!

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.